b'\n_START_ARTICLE_\nUsko\xc5\xa1ka povest\n_START_PARAGRAPH_\nUsko\xc5\xa1ka povest je oznaka tistih zgodovinskih povesti, v katerih pomembno vlogo igrajo Uskoki, etnija, poznana tudi pod imenom Vlahi, Morlaki ali hajduki.\n_START_SECTION_\nUskoki\n_START_PARAGRAPH_\nVlah je sprva pomenilo romanskega prebivalca ali latinca. Na Balkanu so Slovani tako nazivali romanizirane nomadske in \xc5\xbeivinorejske staroselce, ki so imeli v srbski dr\xc5\xbeavi celo lastno\xc2\xa0\xc2\xbbvla\xc5\xa1ko pravo\xc2\xab. S\xc4\x8dasoma se je ime uveljavilo za srbsko pravoslavno prebivalstvo, ki se je pred Turki selilo proti zahodu, za kme\xc4\x8dko prebivalstvo sploh in celo za vsakr\xc5\xa1ne priseljence. Uskoki je o\xc5\xbeje poimenovanje, v 16. stoletju le za srbske ali hrva\xc5\xa1ke prebe\xc5\xbenike v Senju in \xc5\xbdumberku, tj. v Vojni krajini (od tod \xc5\xa1e eno ime zanje \xe2\x80\x93 kraji\xc5\xa1niki). Po 1645 so se razmere na tur\xc5\xa1kem ozemlju poslab\xc5\xa1ale in na bene\xc5\xa1ko stran in v bene\xc5\xa1ko voja\xc5\xa1ko slu\xc5\xbebo je pre\xc5\xa1lo na desettiso\xc4\x8de Vlahov. Bene\xc4\x8dani so jim rekli Morlaki (Morlacci). Ime izvira iz bizantinskega etnonimika \xc4\x8crni Vlahi (Maurovlahos), za \xc5\xbeivinorejske staroselce na Balkanu, prepoznavne po \xc4\x8drnih obla\xc4\x8dilih, do\xc5\xbeivelo pa je podobne pomenske obremenitve kot ime Vlahi: neciviliziranost (kme\xc4\x8dkost), slovansko poreklo, nezanesljivost. Hajduki je ime za balkanske cestne roparje, vendar je njihova roparska dejavnost ve\xc4\x8dkrat interpretirana v smislu narodnoosvobodilnega boja in so tedaj sinonimni Vlahom in Uskokom.\n_START_SECTION_\nSlovenska zgodovinska povest in Uskoki\n_START_PARAGRAPH_\nNajpogostej\xc5\xa1a tuja etnija v njej so Uskoki. Tu imajo dvojno vlogo: najprej je bila do Uskokov zlobno kriti\xc4\x8dna, ob prelomu stoletja pa so jih \xc5\xbee interpretirali tudi pozitivno v smislu borbe za jugoslovansko samostojnost. Dobra usko\xc5\xa1ka lastnost naj bi bila ob\xc4\x8dutek za svobodo in prvinski demokratizem, to je prijaznost do ni\xc5\xbejih slojev. So nosilci predvsem nacionalne, pa tudi socialne ideje, ju\xc5\xbenim Slovanom so postavljeni za zgled njihove samostojnosti, poudarjen je tudi ob\xc4\x8dutek za pravi\xc4\x8dnost, demokrati\xc4\x8dnost in svobodo. Prvi\xc4\x8d so se v vlogi razbojnikov pojavili \xc5\xbee pri Jur\xc4\x8di\xc4\x8du v povesti Domen (1864), vendar le kot stranski motiv. Kasneje \xc5\xa1e pri Tav\xc4\x8darju v\xc2\xa0\xc2\xbbzgodovinski noveli\xc2\xab\xc2\xa0Janez Solnce (1885\xe2\x80\x931886), kjer so tudi predstavljeni v sumljivi vlogi roparske tolpe, ki bi jo lahko primerjali s slovenskimi rokovnja\xc4\x8di. Korpus usko\xc5\xa1ke zgodovinske povesti je preve\xc4\x8d skromen, da bi lahko govorili o \xc5\xbeanru.'